ओह् बेही गेआ। मैडम उयै फाईल दिक्खने च रुज्झी दी ही, जेह्ड़ी अद्धा घैंटा पैह्लें उन्न अन्दर भेजी ही। ओह् जानदा हा इस फाईल च उंदे अगले दौरे दियां तफसीलां न। ओह्दे दिला दी धड़कन तेज होई गेई; होई सकदा ऐ उसी बी दौरे पर कन्नै जाने लेई आखेआ जा। ओह् धरोइयै मैडम दे मुंहै पास्सै दिक्खन लगा। दुद्ध चिट्टा रंग, स्हुइआं खाखां। छड़ियां दौं निक्कियां जन्हेइआं झुरड़ियां न, जेह्ड़ियां असली उमरी दा खाता दस्सै दियां न। पर निक्का जन्हेआ तोते दी चुंजां साई नक्क ते बड्डी-बड्डी आक्खिएं बढ़ेपे गी नेईं मन्नने दी सगंध खादी दी ऐ। इंयां सेई हुन्दा ऐ जियां सारे नक्श-पत्तर आपूं चें सुर मलाइयै गल्ल-बात करै दे न। कोई उमर छपैला दा ऐ, कोई शलैपा गुआड़ै दा ऐ। कन्नें च बड्डे-बड्डे झुमके न। साड़ी दा लड़ ढिलके दा ऐ, ते ब्लाउज दा गला गुआड़ै दा मता किश ऐ ते खट्टै दा घट्ट।